รายงานคณะกรรมการตรวจสอบ

เรียน คณะกรรมการบริษัท แมกซ์ เมทัล คอร์ปอเรชั่น จำกัด (มหาชน)

คณะกรรมการตรวจสอบได้ปฎิบัติหน้าที่ในภาพรวม
ครอบคลุมตามขอบเขตหน้าที่และความรับผิดชอบที่ได้รับมอบหมาย
จากคณะกรรมการบริษัท
เป็นไปตามกฎบัตรและสอดคล้องตามประกาศของตลาดหลักทรัพย์แห่งประเทศไทย เรื่อง
คุณสมบัติและขอบเขตการดำเนินงานของคณะกรรมการตรวจสอบ พ.ศ.2551 ลงวันที่ 9 มิถุนายน
2551 โดยในปี 2555 คณะกรรมการตรวจสอบ ประกอบด้วย

1)  นายสรรชัย ติลกานนท์ ประธานกรรมการตรวจสอบ

2)  นายสุวัฒน์ สิทธิมงคล กรรมการตรวจสอบ

3)  นายศุภวัชร จิตรภักดี กรรมการตรวจสอบ (ลาออกจากตำแหน่งเมื่อวันที่ 16 มีนาคม 2555)

4)  นายราเมศวร์ อุปถัมพันธุ์ กรรมการตรวจสอบ

  (แทนคุณอุทัย เมธีปรีชานนท์ ที่ลาออกจากตำแหน่งเมื่อวันที่ 16 มีนาคม 2555)

ในรอบปี 2555 คณะกรรมการตรวจสอบมีการประชุมรวม 4 ครั้ง
โดยมีผู้ตรวจสอบระบบควบคุมภายใน และผู้สอบบัญชี
เข้าร่วมประชุมในวาระการระชุมที่เกี่ยวข้องด้วย
ผลการปฎิบัติงานและการดำเนินการของคณะกรรมการการตรวจสอบที่สำคัญสรุปได้ดังนี้

1.  การสอบทานงบการเงิน

คณะกรรมการตรวจสอบได้พิจารณาสอบทานรายงานทางการเงินรายไตรมาสและงวดสิ้นปี 2555
ร่วมกับผู้บริหาร
และผู้สอบบัญชี เพื่อให้มั่นใจว่า
รายงานทางการเงินของบริษัทได้จัดทำขึ้นอย่างถูกต้องตามที่ควรในสาระสำคัญตามหลักการบัญชีที่รับรองทั่วไป
มีการเปิดเผยข้อมูลอย่างเพียงพอ ครบถ้วน และเชื่อถือได้ พร้อมทั้งให้ข้อสังเกต ติดตาม
และรับทราบแนวทางแก้ไขปัญหาให้เกิดประโยชน์แก่บริษัท

2.  การกำกับดูแลและการพัฒนาระบบการควบคุมภายใน

คณะกรรมการตรวจสอบได้ติดตาม
และกำกับให้เกิดการพัฒนาอย่างต่อเนื่องเกี่ยวกับระบบควบคุมภายใน
ความเป็นอิสระของหน่วยงานตรวจสอบภายใน การบริหารความเสี่ยงของบริษัท
เพื่อให้ระบบการปฎิบัติงานดำเนินไปในแนวทางที่มีประสิทธิภาพและประสิทธิผล
ให้ความเห็นเกี่ยวกับโครงสร้างองค์กร แผนงาน การติดตามและประเมินผลการปฎิบัติตามแผนงาน
รวมถึง ติดตามให้มีการแก้ไขและรายงานผลการตรวจสอบอย่างต่อเนื่อง โดยมี บริษัท ปรมา
คอนซัลแต้นท์ จำกัด ปฎิบัติหน้าที่ผู้ตรวจสอบภายใน
เพื่อให้บริษัทมีระบบการควบคุมภายในที่เหมาะสมเพียงพอ การปฎิบัติงาน
ถือปฎิบัติตามกฎบัตรการตรวจสอบภายใน
สอดคล้องกับแนวทางปฎิบัติที่ดีเป็นไปตามข้อกำหนดของตลาดหลักทรัพย์แห่งประเทศไทย

3.  การการปฎิบัติตามกฎเกณฑ์และกฎหมายที่เกี่ยวข้อง

คณะกรรมการตรวจสอบได้พิจารณาและสอบทานการปฎิบัติตามกฎหมายว่าด้วยหลักทรัพย์และตลาดหลักทรัพย์
หรือกฎหมายอื่นที่เกี่ยวข้องกับธุรกิจของบริษัท โดยได้ประชุมร่วมกับผู้บริหาร
ผู้ตรวจสอบระบบควบคุมภายใน และ
ผู้สอบบัญชี เพื่อสอบทานการเปิดเผยข้อมูล
และการปฎิบัติตามกฎหมายและระเบียบทางการที่เกี่ยวข้องให้เป็นไป
อย่างถูกต้องและการปฎิบัติตามนโยบายการกำกับดูแลกิจการที่ดีและมีจริยธรรมธุรกิจอย่างเหมาะสมและมีประสิทธิผล

4.  รายการที่เกี่ยวโยงกันหรือรายการที่อาจมีความขัดแย้งทางผลประโยชน์

คณะกรรมการตรวจสอบได้พิจารณารายการที่เกี่ยวโยงกัน
รวมทั้งรายการที่อาจมีความขัดแย้งทางผลประโยชน์กับบริษัทเห็นว่าการทำรายการดังกล่าวเป็นไปอย่างสมเหตุสมผล
มีเงื่อนไขต่างๆ ตามปกติของธุรกิจ ซึ่งได้มีการเปิดเผยข้อมูล
อย่างถูกต้องครบถ้วน และเพียงพอ

5.  การพิจารณาแต่งตั้งผู้สอบบัญชีและกำหนดค่าสอบบัญชีปี 2556

คณะกรรมการตรวจสอบ ได้พิจารณาผู้สอบบัญชี โดยพิจารณาคุณสมบัติของผู้สอบบัญชี
คุณภาพมาตรฐานการทำงานทีมงาน ความเชี่ยวชาญ และความเป็นอิสระในการปฎิบัติงาน
เมื่อได้พิจารณาเปรียบเทียบปริมาณงานกับอัตราค่าสอบบัญชีแล้ว เห็นสมควรแต่งตั้ง

1)  นางสาววรรญา พุทธเสถียร ผู้สอบบัญชีรับอนุญาตเลขที่ 4387 หรือ

2)  นางสาวจันทรา ว่องศรีอุดมพร ผู้สอบบัญชีรับอนุญาตเลขที่ 4996

แห่ง บริษัท เอส.เค.แอคเตาน์แต้นท์ เซอร์วิสเซส จำกัด เป็นผู้สอบบัญชีของบริษัท แมกซ์ เมทัล
คอร์ปอเรชั่น จำกัด (มหาชน) และบริษัทย่อย เนื่องจาก
มีผลการดำเนินงานตรวจสอบอยู่ในระดับที่น่าพอใจมาโดยตลอด
และผู้สอบบัญชีดังกล่าวมีคุณสมบัติถูกต้องตามประกาศของตลาดหลักทรัพย์แห่งประเทศไทย
โดยมีอัตราค่าสอบบัญชีจำนวนรวม 610,000 บาท ไม่รวมค่าใช้จ่ายอื่นๆ
ที่จะชำระตามจำนวนที่จ่ายจริง เสนอต่อคณะกรรมการบริษัท
เพื่อพิจารณาให้ความเห็นชอบก่อนนำเสนอขออนุมัติต่อที่ประชุมสามัญผู้ถือหุ้นประจำปีต่อไป

6.  การตรวจสอบและประเมินผลการปฎิบัติงาน

คณะกรรมการตรวจสอบได้ประเมินการปฎิบัติงานของตนเอง เกี่ยวกับองค์ประกอบ และคุณสมบัติ
รวมถึงการปฎิบัติหน้าที่ตามขอบเขตหน้าที่ รวมถึงได้ทบทวนกฎบัตรเป็นประจำอย่างน้อยปีละ 1 ครั้ง
เพื่อให้แน่ใจว่ากฎบัตรคณะกรรมการตรวจสอบยังมีความทันสมัย
และเหมาะสมกับสภาพแวดล้อมขององค์กร และเห็นว่าในปี 2555
คณะกรรมการตรวจสอบได้ปฎิบัติหน้าที่เป็นไปตามที่ได้รับมอบหมายจากคณะกรรมการบริษัท

โดยสรุป คณะกรรมการตรวจสอบมีความเห็นว่าในปี 2555
ที่ผ่านมาบริษัทมีการจัดทำรายงานทางการเงิน และเปิดเผย
ข้อมูลต่างๆ รวมทั้งข้อมูลในกรณีที่เกิดรายการที่เกี่ยวโยงกัน
หรือรายการที่อาจมีความขัดแย้งทางผลประโยชน์อย่างถูกต้อง ครบถ้วน
เพียงพอเป็นไปตามหลักการบัญชีที่รับรองทั่วไป
และเป็นไปตามกฎหมายว่าด้วยหลักทรัพย์และตลาดหลักทรัพย์ และกฎหมายที่เกี่ยวข้องกับบริษัท
และมีการบริหารความเสี่ยงในระดับที่ยอมรับได้
มีการควบคุมภายในที่เหมาะสมกับธุรกิจตลอดจนมีระบบการกำกับดูแลกิจการที่ดี

ในนามคณะกรรมการตรวจสอบ

บริษัท แมกซ์ เมทัล คอร์ปอเรชั่น จำกัด (มหาชน)

(นายสรรชัย ติลกานนท์)

ประธานกรรมการตรวจสอบ